作者:王質
標題:笛家弄・笛家
內容:凌亂敗荷，既似沙莞，又如淝水。顛倒旌旗都靡。餘花敧謝，又似烏江，騅兮不逝。虞兮奈爾。凋柳蕭騷，又如軹道，故老何顏對。因緣斷。時節轉。自然如彼。自然如此。水邊沙際。蘆花搖曳。喚住行人，蓼花嫵媚。引翻遊子。又似江都酣夜延秋，建業望仙結綺。月下心飛，風前骨醉。共蘋花得意。今看昔、後看今未。一回頭，已百彈指。